Mníchov 2. februára (TASR) – Spojené štáty sú pripravené začať s Iránom viesť priame bilaterálne rokovania o ukončení jadrového programu islamskej republiky. Vyhlásil to dnes americký viceprezident Joe Biden na medzinárodnej bezpečnostnej konferencii v Mníchove.
Biden upozornil, že Teherán musí pred začiatkom rokovaní deklarovať snahu o vážne vyriešenie sporu, pretože Washington nemá záujem len o "cvičné rokovania".
USA a ďalšie západné krajiny považujú iránsky jadrový program za nebezpečný a namierený smerom k vývoju jadrových zbraní. Teherán to odmieta s tým, že jadrovú technológiu chce využívať len na posilnenie svojej energetickej sebestačnosti.
Slabý pokrok v šesťstranných rokovaniach stálych členov Bezpečnostnej rady OSN a Nemecka s Iránom priniesol za ostatné roky len malý pokrok. Patová situácia vyústila do rozšírenia medzinárodných sankcií OSN, ktoré obmedzili finančné transakcie s Iránom a najmä obmedzili predaj iránskej ropy na širšie medzinárodné trhy.
Irán minulý mesiac oznámil Medzinárodnej agentúre pre jadrovú energiu (MAAE), že začne používať modernejší typ centrifúg na obohacovanie uránu. Ako významné gesto, že Irán nemá záujem o jadrové zbrane, poskytla vláda v Teheráne medzinárodnému spoločenstvu ubezpečenie, že náboženský dekrét zakazujúci jadrové zbrane, ktorý tento mesiac vydal najvyšší duchovný vodca krajiny ajatolláh Alí Chameneí, je pre iránsku vládu záväzný.
Biden na mníchovskej konferencii konštatoval, že stále ešte zostáva priestor na diplomatické riešenie sporu. Uviedol, že na ťahu je teraz vláda v Iráne, ktorá musí ubezpečiť, že pristupuje k rokovaniam v dobrej viere.
Výzvu na priame jadrové rokovania vo svojom vystúpení podporil šéf nemeckej diplomacie Guido Westerwelle, ktorý povedal, že by Irán nemal otáľať, pretože rok 2013 je podľa neho pre nájdenie diplomatického riešenia sporu kľúčový.
Biden sa vyjadril aj k situácii v Sýrii. Prezidenta Bašára Asada označil za tyrana pevne odhodlaného udržať sa pri moci za každú cenu. Podľa amerického viceprezidenta už viac Asad neplní úlohu vodcu sýrskeho ľudu a musí odísť. Opozícia je podľa neho čoraz silnejšia.
Ruský minister zahraničných vecí Sergej Lavrov v reakcii konštatoval, že sa "nad prístupom Západu k Sýrii a celému regiónu vznáša veľa otáznikov". Poznamenal, že nemožno ospravedlniť teroristov, ak sa tí postavia na podporu protivládnych demonštrantov. "Máme záujem o stabilitu na Blízkom východe a v Afrike a na tom, aby tamojšie vlády boli demokratické a mierové.. Ak sa zhodneme na týchto východiskách, môžme sa dohodnúť na transparentných a spoločných pravidlách pri hľadaní riešenia," konštatoval Lavrov podľa agentúry AP.